**Obrazloženje**

Pravni temelj za donošenje predložene Odluke je odredba članka 149. stavak 3. Zakona o pomorskom dobru i morskim lukama (Narodne novine, broj 83/23) kojim je propisano da u svrhu održavanja reda na pomorskom dobru, na prijedlog izvršnog tijela jedinice lokalne samouprave, predstavničko tijelo jedinice lokalne samouprave donosi odluku o redu na pomorskom dobru.

Red na pomorskom dobru je cjelovit sustav mjera i radnji kojima se osigurava zaštita i održavanje pomorskog dobra u općoj upotrebi.

Održavanje reda na pomorskom dobru financira se iz sredstava za upravljanje pomorskim dobrom koja su prihod jedinice lokalne samouprave i iz vlastitih sredstava jedinice lokalne samouprave.

Predloženom Odlukom se, sukladno stavku 4. i 5. članka 149. Zaklona o pomorskom dobru i morskim lukama, propisuje:

* način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi,
* održavanje čistoće i čuvanje površina pomorskog dobra u općoj upotrebi,
* osiguranje nesmetanog prolaska duž pomorskog dobra,
* mjere za provođenje mjera za održavanje reda na pomorskom dobru koje poduzima pomorski redar,
* obveze pravnih i fizičkih osoba te prekršajne odredbe.

Sukladno uputi resornog Ministarstva mora, prometa i infrastrukture iz trenutno važeće Odluke o redu na pomorskom dobru trebalo je ugraditi mjere koje je pomorski redar ovlašten i obavezan rješenjem ili na drugi propisani način narediti fizičkim i pravnim osobama za održavanje reda na pomorskom dobru.

Slijedom svega navedenog, predlaže se Općinskom vijeću Baške Vode usvajanje predložene Odluke o redu na pomorskom dobru.

**Savjetovanje sa zainteresiranom javnošću**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Općina Baška Voda, pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke.